Н А Р Е Д Б А

ЗА РЕДА И УСЛОВИЯТА ЗА ПОСТАВЯНЕ И ПРЕМАХВАНЕ НА ПРЕМЕСТВАЕМИ ОБЕКТИ НА ТЕРИТОРИЯТА НА ОБЩИНА КОЧЕРИНОВО
Глава първа. 

ОБЩИ ПОЛОЖЕНИЯ.

Чл.1. (1) С тази наредба се уреждат условията и реда за поставяне и премахване на преместваеми увеселителни обекти и преместваеми обекти за търговски и други  обслужващи дейности, както и други елементи на градското обзавеждане по чл.56, ал.1 от Закона за устройство на територията (ЗУТ) върху поземлени имоти на територията на Община Кочериново.

(2) С тази наредба се уреждат и условията и реда за поставяне и премахване на рекламни, информационни и монументално-декоративни елементи на територията на Община Кочериново по чл.57, ал.1 от ЗУТ.

(3) По реда на тази наредба се поставят и премахват и преместваеми обекти и рекламни, информационни и декоративно-монументални елементи към временни открити паркинги, пазари за сергийна търговия, детски и спортни площадки и други подобни открити обекти в незастроени поземлени имоти до реализиране на подробния устройствен план по чл. 55 от Закона за устройство на територията. По реда на тази наредба се поставят и премахват и тези от обектите по чл. 55 от ЗУТ, за които се издава разрешение за поставяне.
Чл. 2. (1) Тази наредба определя видовете, предназначението и изискванията към оформлението и поставянето на преместваемите обекти и определя правомощията на отделните звена на общинската администрация относно условията и реда за тяхното разрешаване, поставяне и премахване.

(2) Преместваеми обекти могат да се разполагат в поземлени имоти - частна, общинска и държавна собственост.

Чл. 3. Обектите по чл. 1 от тази наредба не представляват строежи по смисъла на § 5, т. 38 от ДР на ЗУТ, не са недвижими имоти по смисъла на чл. 110 от Закона за собствеността, не се нанасят в кадастралната карта, нямат постоянен устройствен статут, не са трайно свързани с недви​жимия имот, в който са поставени, позволяват бърз демонтаж и могат да се преместят на повече от едно място.
Чл. 4. (1) Преместваемите обекти са:

1. Обекти за извършване на търговски и други обслужващи дейности;

2. Други елементи на градското обзавеждане;
3. Преместваеми увеселителни обекти;

4.  Рекламно-информационни елементи и монументално-декоративни елементи.
(2) Рекламно-информационните елементи освен преместваеми обекти могат да бъдат и стационарни (рекламни рисунки, надписи, графити и др.). 
Чл. 5. (1) За поставяне на преместваеми обекти се издава разрешение за поставяне по реда и при условията на настоящата наредба.

(2) Разрешението за поставяне се издава от главния архитект на Община Кочериново като в предвидените в наредбата случаи разрешението за поставяне се издава след решение на Общинския експертен съвет по устройство на територията (ОбЕСУТ). 

(3) Разрешението за поставяне се издава за определен срок, който за обектите по чл.4, ал.1, т.1, т.3 и 4 не може да бъде по дълъг от пет години. Ако договорът за наем на имота, върху който се разполага преместваемия обект, е сключен за по дълъг срок, след изтичането на 5-годишния срок се издава ново разрешение за поставяне, без провеждане на нова процедура. При продължаване на срока на ползване на имота, се издава ново разрешение за поставяне, без провеждане на нова процедура.

 (4) След изтичане на срока на разрешението, преместваемите обекти  се премахват от ползвателя. При премахване на преместваемите обекти, собствениците им са длъжни да възстановят имота върху или на който е поставен обекта, в първоначалния му вид. 

(5) Преместваемите обекти се разполагат в съответствие с правилата и нормите за устройство на територията, като се спазват архитектурно-художествените, инженерно-техническите, противопожарните и санитарно-хигиенните изисквания.Преместваемите обекти не могат да нарушават благоприятната и общодостъпна жизнена среда.


Чл. 6. (1)  Не са предмет на тази наредба:
1. Преместваеми обекти, разположени в имоти, отредени по действащ подробен устройствен план (ПУП) за пазари и базари, с изключение на рекламните елементи;

2. Преместваеми обекти и рекламни елементи, разположени в паркове, градини и други озеленени площи – публична собственост, предвидени с плановете за застрояване и регулация или паркоустройствени проекти;
3. Временните строежи по чл.49 – 55 от ЗУТ, с изключение на временните преместваеми обекти по чл.55 от ЗУТ, за които се издава разрешение за поставяне

4. Временните строежи по §. 17 от ПР на ЗУТ.

(2) Наредбата не се прилага и в случаите на:
1. Изграждане  на рекламни  съоръжения по републиканската пътна мрежа извън населените места; 
2. Поставянето на пътни знаци съгласно изискванията на Закона за движението по пътищата и ППЗДП;
3. Поставяне   на   табели   за   наименование   на   улици,   площади   и административни номера на имотите. 

Глава втора.
РЕД И УСЛОВИЯ ЗА ПОСТАВЯНЕ НА ПРЕМЕСТВАЕМИ ОБЕКТИ ЗА ТЪРГОВСКИ И ДРУГИ ОБСЛУЖВАЩИ ДЕЙНОСТИ И ДРУГИ ЕЛЕМЕНТИ НА ГРАДСКОТО ОБЗАВЕЖДАНЕ.

Раздел първи. Общи разпоредби.

Чл. 7. (1) Върху поземлени имоти могат да се поставят преместваеми обекти за търговски,увеселителни и други обслужващи дейности - павилиони, кабини, маси, както и други елементи на градското обзавеждане (спирки на масовия градски транспорт, пейки, осветителни тела, съдове за събиране на отпадъци, чешми, фонтани, часовници и други).

(2) За обектите по ал. 1 се издава разрешение за поставяне по ред, установен с настоящата наредба, а за държавни и общински имоти - и въз основа на схема, одобрена от главния архитект на общината. За държавните имоти схемата се одобрява след съгласуване със съответната централна администрация, която стопанисва имота, а в останалите случаи - с областния управител.

(3) В недвижими имоти - паметници на културата, разрешение за поставяне на обекти по ал. 1 се издава въз основа на схема след съгласуване с Националния институт за паметниците на културата при условията и по реда на чл. 125, ал. 5 от ЗУТ.

(4) В чужди поземлени имоти разрешение за поставяне на обекти по ал. 1 се издава въз основа на изрично писмено съгласие от собственика на поземления имот или писмен договор за наем на заетата от преместваемия обект площ.

(5) Преместваеми обекти по ал.1 могат да се поставят върху части от тротоари (при спазване разпоредбата на чл.80, ал.5, т.1 от ЗУТ), части от площадни пространства, както и върху свободни площи и имоти, без това да пречи на основното предназначение на терена,площта или пространството, върху които се поставят.

(6) Преместваеми обекти по ал.1 могат да се поставят и върху държавни, общински или частни терени (парцели) до осъществяване на предвиденото съгласно ЗРП строителство

Чл. 8. Условията и редът за устройството, безопасността и техническите изисквания към съоръженията, поставяни в увеселителни обекти, се определят с наредба на министъра на регионалното развитие и благоустройството, министъра на вътрешните работи и председателя на Държавната агенция за младежта и спорта. 

Раздел втори. Видове преместваеми обекти.

Чл. 9. (1) Според прикрепването си към терена, преместваемите обекти биват:


1. Мобилни, без връзка с терена


2. Свързани с терена по нетраен начин /с възможност за демонтаж, без да се нарушава целостта на обекта/


(2) Според обвързването им с инженерната инфраструктура, преместваемите обекти биват:


1. Без връзка с инженерната инфраструктура;


2. С временни връзки с инженерната инфраструктура.


Чл. 10. (1)  По своето предназначение и вид, преместваемите обекти могат да бъдат:

1. Обслужващи търговията :
1.1.Павилион - самостоятелен търговски обект или търговски модул с обща площ до 50 кв.м., вкл. допълващите съоръжения.

1.2. Каравана - подвижно търговско съоръжение – превозно средство, придвижвано от собствена или чужда тяга

1.З.  Маса - търговски плот с площ до 2 кв.м

1.4.  Сергия - търговски плот с площ до 5 кв.м

1.5.  Количка - Подвижно търговско съоръжение с площ до 1,5 кв.м

1.6.  Машини и хладилни шкафове за сладолед, автомати за кафе, напитки,закуски и др.

1.7. Слънцезащитни устройства - сенници, чадъри, тенти и др.

1.8.  Метални стълби

1.9. маси и бар-плотове пред заведения

2. Обслужващи транспорта: 

2.1. Спирка с навес,козирка или др. за масовия градски транспорт;

2.2. Павилион за продажба на билети за масовия градски транспорт;
3. Обслужващи отдиха и възстановяването на гражданите: увеселителни, спортни, атракционни и детски съоръжения, шапито на цирк и др.


4. Паркови и улични елементи на градското обзавеждане – пейки, осветителни тела, съдове за събиране на отпадъци, чешми, часовници и др.


5. Тоалетни кабини


6. Телефонни кабини


7. Павилиони за охрана и за други обслужващи дейности и услуги


8. Павилиони на спортния тотализатор

 (2) По своя характер преместваемите обекти могат да бъдат:


1. С унифициран (типов) дизайн – промишлен продукт, предназначен за серийно производство;

2. С индивидуален дизайн – предназначени за единично производство, съобразено със спецификата на извършваната услуга и спецификата на градската среда.
Чл. 11. Проекти за типови преместваеми обекти се одобряват от Главният архитект на общината, след приемане на оценка за съотвествието им с изискванията към строежите от ОбЕСУТ. 

Раздел трети. Изисквания към преместваемите обекти

Чл. 12. Преместваемите обекти трябва да отговарят на устройствените, инженерно–техническите, противопожарните и санитарно–хигиенните норми,залегнали в актовете на държавните или общински институции.

Чл. 13. (1) Преместваемите обекти, независимо от техния вид, трябва:

1. Да отговарят на нормите за безопасност, да нямат полузакрепени или незакрепени елементи /части/,които могат да причинят вреди на граждани или на тяхното имущество;

2. Да бъдат поддържани в добро хигиенно и естетическо състояние и вид;

3. Да не нарушават условията за обитаване и да не бъдат източник на шумови, газови,прахови,течни и др. замърсявания над допустимите норми;

4.  Да не затрудняват достъпността и проходимостта на градската среда;

5.Да се ползват по предназначение.

6. Да имат табела, на която да бъдат отбелязани името и адреса на собственика на обекта. По преценка на собственика на табелата може да има и телефонен номер за връзка при необходимост.

 (2) Собственикът на преместваемия обект отговаря за спазване на предвидените в ал.1 изисквания и носи съответната отговорност при неспазването им.

Чл. 14. (1) Забранява се поставянето на преместваеми обекти, както и използването им:

1. В нарушение на настоящата наредба, както и на действащото законодателство;

2. В нарушение на одобрените схеми;

3. Върху изградени озеленени площи, природни забележителности и резервати;

4. В сервитута на инженерните съоръжения;

(2) Забранява се:

1. Промяна в конструкцията на преместваемите обекти, включително остъкляване без издадено разрешение от гл. архитект на общината;

2. Изграждане на трайни или временни огради с материали от всякакъв вид около  преместваемия обект;

3. Монтиране на преместваеми обекти, които закриват входове, витрини, прозорци на приземния етаж на сградите и обслужването на обектите в тях;

4. Монтиране на преместваеми обекти,които затрудняват и възпрепятстват пешеходния поток.

5. Монтиране на преместваеми обекти,ако част от тях попада на уличното платно или създава условия за пътно-транспортни произшествия.


Чл. 15. (1) Преместваемите обекти обслужващи търговията могат да бъдат предназначени само за продажба на стоки и услуги, както следва:


1.  Дребни пакетирани хранителни стоки;

2.  Печатни произведения;

3.  Цветя;

4.  Картини;

          5.  Произведения на художествените занаяти;

6. Цигари;

7. Ядки, пуканки,чипс,сладолед; 
8.   Кафе, закуски, безалкохолни напитки, бира



9. Плодове и зеленчуци пред съществуващи магазини за плодове и зеленчуци;

10. Лотарийни билети и тото фишове;

11. Парфюмерийни, козметични и други дребни нехранителни стоки;

12. Стоки с акционен характер (свързани с честване на празници);

13. Услуги от битов характер;

14. Пилета на грил, скара.  


(2) Стоките и услугите по т. 1, 6, и 13 се предлагат задължително само в павилиони .


(3) Продажбата на сладолед, плодове, зеленчуци и други пакетирани захарни и тестени изделия, както и варена, печена царевица, кестени ,ядки и други пред магазини, при ползване на преместваеми обекти, обслужващи търговията, се разрешава на търговеца, стопанисващ магазина.

(4)Продажбата по предходната ал.3 пред магазини от лица,които не са собственици на магазина, става само със съгласието на собственика.


(5) Собствениците и ползвателите осигуряват ВиК и ел.захранване за преместваемите обекти.

Чл. 16. (1) Площта на преместваемите обекти – тип “павилион” се определя в зависимост от възможностите за разполагането му, които предоставя терена, но не повече от 50 квадратни метра.

(2) За преместваеми обекти, поставени преди влизане в сила на настоящата наредба, след търг проведен преди неповече от 5 години, се допуска смяна на обекта, при спазване на изискванията на ал.1 без промяна на функцията на обекта. За целта се изготвя скица, с нанесено местоположение на обекта и функция и проект. След съгласуване и одобряване на проекта се сключва анекс към договора за наем и се издава ново разрешение за поставяне. Площта на преместваемия обект се определя в зависимост от възможностите за разполагането му, които предоставя терена, но не повече от 50 квадратни метра.

(3) С цел спазване на нормативната уредба се допуска разширение на съществуващ преместваем обект, при условията на ал.2. Площта на преместваемия обект се определя в зависимост от възможностите за разполагането му, които предоставя терена, но в размер на не повече от 50 кв.метра. 


(4) Преместваеми обекти с търговско предназначение с площ по-голяма от указаната в ал. 1,2 и 3 се допускат по изключение, въз основа на решение на Общински съвет Кочериново за конкретния случай 

Чл. 17. (1) Обектите по чл.7, ал.1 и чл.15,т.14 могат да се свързват с инженерни мрежи, когато одобряващият орган прецени, че това е целесъобразно, посредством временни връзки, което изрично се вписва в разрешението за поставяне.
(2) Допускането на цитираните в ал. 1 временни връзки може да стане след предварително съгласуване със съответните ведомства и експлоатационни дружества.
Раздел четвърти. Устройствени схеми за поставяне на преместваемите обекти.


Чл. 18. (1) Разполагането на преместваеми обекти върху държавни и общински имоти и терени или части от тях, се разрешава въз основа на схема за поставяне, одобрена от Главния архитект, който може да поиска становище на ОбЕСУТ.


(2)  Устройствена схема по ал. 1 се изработва и одобрява и за отделни поземлени имоти за организиране на дейностите по чл. 55 от ЗУТ.


(3)  Схемите за поставяне, според обхвата си биват:


1. Цялостни устройствени схеми – за цялата територия на гр.Кочериново или населено място от територията на община Кочериново, и


2. Частични устройствени схеми – за части от територията на гр.Кочериново или съответното населено място, обхващащи отделен квартал, зона, група имоти или отделен имот. 

Чл.19. (1) Изработването на устройствени схеми се допуска от Кмета на Община Кочериново.


(2) Изработването на устройствени схеми за поземлени имоти – общинска собственост се извършва от главния архитект на Община Кочериново.
(3) Устройствените схеми се изработват върху картен материал /извадка от действащ подробен устройствен план/, с нанесени обекти и зони за разполагане на групи от обекти, означени със сигнатура за тип на преместваемите обекти. 

(4) Със схемите за поставяне се определя пространственото разположение на преместваемите обекти, техния вид, размер и функция.

Чл.20. (1) Устройствените схеми се внасят за разглеждане в ОбЕСУТ при Община Кочериново,който излиза с решение.

(2) Преди да се внесе за съгласуване в ОбЕСУТ, схемата за поставяне  се съгласува в зависимост от своето предназначение и обхват задължително със системните оператори и експлоатационни дружества - доставчици на газ, вода и ел.енергия или предлагащи съобщителни и кабелни услуги.

(3) В зависимост от необходимостта схемите се съгласуват и с РПУ – гр.Рила,  ПП-КАТ – Кюстендил, РС”ПБЗН” – гр.Рила и гр.Кюстендил, РИОКОЗ – гр.Кюстендил, НИПК – гр.София; Регионален Исторически Музей – гр.Кюстендил, и др. общински или външни инстанции. 

(4) Главният архитект на Община Кочериново одобрява  устройствените схеми въз основа на решение на ОбЕСУТ. За държавните имоти схемата се одобрява след съгласуване със съответната централна администрация, собственик или ползвател на имота,а в останалите случаи - с областния управител. 

(5) Схемите могат да бъдат допълвани и променяни по искане на юридически или физически лица, по съображения за безопасност на движението, сигурност и естетика на градската среда, както и по решение на ОбЕСУТ или собственика на трена – Общински съвет, министерство, ведомство, Областен управител.

(6) При промени в нормативната уредба,засягащи устройствените схеми, ОбЕСУТ излиза с решение за допълване или промяна на съответната устройствена схема.


Чл. 21. Изменения и допълнения в устройствените схеми се правят по реда на създаването им.


Чл. 22. Одобрената устройствена схема за поставяне на преместваеми обекти се разгласява, като едно копие от нея се излага  в Общината за сведение на гражданите на таблото за изнасяне решенията на Общинския съвет и други обявления.


Чл. 23. (1) Разрешение за поставяне на преместваеми обекти върху имоти, които не са собственост на държавата или на общината, се издава въз основа на скица с указан начин на поставяне на преместваемия обект, каято се издава от гл. архитект на общината


(2) Скицата представлява копие – извадка от действащ подробен устройствен плана с указан начин на поставяне определя пространственото разположение на преместваемия обект в поземления имот и неговия вид, размер и функция

(3) Отстоянията на преместваемите обекти от сгради и от регулационни граници се определя със скицата по ал. 1 съобразно правилата за строежи по Закона за устройство на територията и Наредба № 7 за правила и нормативи за устройство на отделните видове територии и устройствени зони

Чл. 24. Искания за издаване на схема или скица се правят с писмени заявления от собствениците на имотите, или лицата сключили договори за наем за ползване на недвижимия имот, в който ще се разположи преместваемия обект или спечелили търг за ползване на съответните имоти или части от тях.

Раздел пети. Общи изисквания за поставяне на преместваемите обекти.

Чл. 25. (1) За издаване Разрешение за поставяне се подава писмено искане от собственика на имота, а за държавни и общински имоти – от лицата, които ще експлоатират обекта въз основа на сключен договор за ползване на имота, към което се представят следните документи:

1. Схема или скица (виза), издадена от главния архитект;

2. Заверено копие от документ за собственост, документ за право на ползване и/или договор за наем;

3. Удостоверение за актуално състояние, когато искането се прави от юридическо лице;

4.  Проектна документация
 в три екземпляра;


5. Необходимите за обекта разрешения от съответните служби за ползване на вода, електроенергия  и други, които се изискват с нормативен акт;

6. Документ за внесена такса за одобряване на проекта и за издаване разрешение за поставяне;

7. Други документи, предвидени по настоящата наредба.

(2) Проектната документация се съгласува със специализираните контролни и съгласувателни органи, в зависимост от вида и местоположението на преместваемия обект преди одобряването.

  
(3) Когато искането е за поставяне на унифициран (типов) преместваем обект, одобрен от Главния архитект, се изисква индивидуална проектна документация само относно ситуирането и временните външни връзки на обекта.

(4) Проектна документация за преместваемите обекти за търговия се изисква само за павилионите и обектите с външни връзки.

Чл. 26. (1) За търговски обекти, в които има обитаемо помещение, разрешението за поставяне се издава след представяне на проект, който съдържа най-малко части архитектура и конструкции, а при наличие на инсталации и съответните части на проекта.

(2) Проектът по ал.1 предварително се съгласува по реда на чл.143  от ЗУТ, при спазване изискванията на чл.144 от ЗУТ и одобрява по реда на чл. 145 от ЗУТ.

Чл. 27. (1) За маси, сергии и други търговски обекти за търговия и обслужващи дейности, които не съдържат обитаеми помещения, проектна документация не се изисква, а разрешението за поставяне се издава само въз основа на скица (виза) - извлечение от действащия ПРЗ с точно указани от главния архитект на Общината местоположение и размери на съоръжението.

(2) За маси и сергии за продажба на стоки с акционен характер (мартеници, коледни, новогодишни, пролетни и великденски картички, предмети и украшения и др.) - не се издава разрешение за поставяне, а  се сключва договор за наем с общината. 


Чл. 28. (1) Разрешение за поставяне на преместваеми обекти се издава от Главния архитект на Общината, по образец, след решение на ОбЕСУТ, завъз основа на одобрен проект, когато такъв се изисква.


(2) В разрешението за поставяне се вписват всички основания за издаването, срока  за поставяне на обекта и всички условия свързани с поставянето, експлоатацията и премахването на обекта.


(3) Отказът за издаване разрешение за поставяне се мотивира писмено.
Чл. 29. Разрешението за поставяне губи правно действие, ако в продължение на 3 месеца от неговото издаване, обектът не бъде поставен.


Чл. 30. (1) Община Кочериново организира воденето на публичен регистър на разрешенията за поставяне на преместваемите обекти.

(2) В регистъра по ал. 1 се вписват данни за местоположението на преместваемия обект, функцията му и срока за поставяне. 

Раздел шести. Специални изисквания за поставяне на преместваеми обекти върху терени – общинска и държавна собственост.

Чл. 31.  (1) Правото за поставяне на търговски обекти върху общински терени се предоставя чрез търг. В тръжните условия се посочва предназначението на обекта, площта за поставяне, срока на разрешението за поставяне и началната тръжна цена на 1 кв.м.

(2) Спечелилият търга в 30-дневен срок представя идеен проект за преместваемия обект с уточнена квадратура на същия, ведно със ситуация върху актуализиран кадастър. След съгласуване на проекта  се сключва договор между Община Кочериново и спечелилия търга за ползване на общински терен за срок не по-дълъг от посочения в тръжните книжа срок, след което се одобрява технически проект и издава Разрешение за поставяне със срок по сключения договор за наем. 

(3) При продължаване на срока на ползване на имота или терена, върху който е поставен преместваемия обект, се издава ново разрешение за ползване за удължения срок на договора, след представяне на презаверени архитектурно-строителни книжа, без да се започва нова процедура. В този случай разрешение за поставяне се издава след подписването на анекса за удължаване на срока на договора, като в него се отбелязва новия срок на действие на разрешението, но не повече от срока по сключения анекс.

 (4) В случай на предсрочно прекратяване на наемния договор, срокът на разрешението за поставяне се счита за изтекъл по право.

(5) Общински имоти, върху които са разположени обекти за търговия не могат да се пренаемат, да се преотстъпват за ползване или да се ползват съвместно по договор с трети лица. Ползването им трябва да се осъществява само в съответствие с разрешеното предназначение. При констатирани нарушения сключеният договор се прекратява, а съответният преместваем обект или съоръжение се премахва.

 (6) Нов / 04.05.2012 г./ Извън реда на чл.31,ал.1, правото за поставяне на временни преместваеми обекти, обслужващи търговията  по чл.10,ал.1, т. 1.3, 1.4, 1.5, 1.6, 1.7, 1.8, 1.9 върху тротоари, площади и улични платна общинска собственост, се разрешава при следните условия и ред:

1. Разполагането на преместваемия обект се разрешава на законния собственик или наемател на сградата или помещението с подаване на заявление до кмета на общината, което е придружено с:

1.1. скица (виза) - извлечение от действащия ПРЗ с точно указани от главния архитект на Общината местоположение и размери на съоръжението.

1.2 Заверено копие от документ за собственост, документ за право на ползване и/или договор за наем на помещението или сградата, пред която ще се поставя обекта.

1.3. Удостоверение за актуално състояние, когато искането се прави от юридическо лице или удостоверение за липса на публични задължения за физическо лице.

1.4. Копие от данъчна регистрация за юридическо лице или копие от лична карта за физическо лице.

1.5. Копие от документ за внесена такса за издаване разрешение за поставяне;

1.6. Писмено съгласие на останалите собственици на етажи или помещения в сградата /ако има такива/.

2.Поставянето е само за временно или сезонно ползване за максимален срок до една година.

3. Преместваемият обект трябва да е разположен непосредствено пред лицето на сградата / помещението или заведението/ и да е свързан инфраструктурно и архитектурно с него. 


4. Преместваемият обект да е разположен така, че да осигури нормална пропускливост на пешеходния поток, като за целта се осигури изискуемото съгласно ЗУТ свободно пространство – 1,50 м. Обектът не трябва да пречи за нормалното движение на превозни средства и пешеходци, както и да създава пречки пред нормалната видимост. Различните видове тенти, конзоли, навеси и др. слънцезащитни устройства трябва да са на такава височина, че да не затрудняват пешеходния поток -минимум 2,50 м. и да не създават пречки пред движението на превозните средства.



5. Преместваемият обект трябва да отговаря на всички други изисквания по настоящата Наредба. Прилежащия терен трябва да се поддържа в чист и естетичен вид.


6. Ако собствениците на сградата са няколко, то законния притежател или наемател на помещение в сградата, който поставя преместваемия обект по ал.6, изисква писменото съгласие на останалите собственици.

7. За разглеждане на постъпилите заявления за поставяне на преместваеми обекти по ал.6 се създава комисия в състав:

а/ Главен архитект на община Кочериново

б/ Експерт общинска собственост и незаконно строителство

в/ Председателя на Комисията по териториално и селищно устройство, благоустрояване и комунални дейности към Общински съвет – Кочериново.


Комисията се назначава със Заповед на кмета на общината, в която се определя персоналния и състав.

8.След постъпване на заявленията комисията се събира, разглежда заявленията  за всеки конкретен случай, извършва  проверка за реалната инфраструктурна обстановка.Комисията изготвя протокол, в който се отразяват направените констатации и се съдържа мотивирано становище до кмета на общината за издаване на Заповед.

 9. Въз основа на протокола от заседанието на комисията кметът на общината издава заповед за всеки утвърден кандидат, в която се посочва цената съгласно т.10, площта и срокът за заемане на терена.

10. За поставяне на преместваемия обект по ал. 6 собственикът заплаща такса съгласно чл.18 от Раздел ІІ / Такса за ползване на пазари, тържища, панаири, тротоари, площади, улични платна и терени с друго предназначение/ от Наредба за определяне и администриране на местните такси  и цени на услуги на територията на община Кочериново.

11. Разрешението за поставяне по ал.6 се издава от Главния архитект на Общината, по образец . Разрешението се издава след проверка  окомплектоването на заявлението с всички необходими документи, издадена Заповед на кмета на общината и документ за платена такса.

 12.В разрешението за поставяне се вписват всички основания за издаването, предназначението на обекта, площта за поставяне, цената , срока  за поставяне на обекта и всички условия свързани с поставянето, експлоатацията и премахването на обекта.

13.  Отказът за издаване на разрешение за поставяне се мотивира писмено до подалия заявлението.

14. При промяна на собственика или наемателя на съответното помещение или заведение, се издава разрешение на новият собственик /наемател/ по същия ред.

Раздел седми. Специални изисквания за поставяне на преместваеми обекти върху поземлени имоти –  частна собственост.

Чл. 32. (1) Върху имоти - частна собственост преместваеми обекти се поставят въз основа на скица, одобрена от главния архитект на Община Кочериново, както и след одобряване на индивидуален проект за обекта и издадено разрешение за поставяне. Допуска се разполагане на преместваеми съоръжения и извън посочените в чл.10, ал.1 от настоящата наредба примерни видове и предназначение. .

(2) Заявление за изготвяне на скица и съответно издаване на разрешение за поставяне на преместваем обект се отправя от:

· собственика на имота;

-(изм. с Решение № 17/Протокол №3/3.02.2017г. на ОбС – Кочериново)  Лице, което е получило изрично писмено съгласие от собственика на имота, или е сключило писмен договор със собственика на имота, за наем на заетата от преместваемия обект площ.
-(oтм. с Решение № 17/Протокол №3/3.02.2017г. на ОбС – Кочериново)
Чл. 33. Преместваемите обекти се разполагат при спазване изискванията на чл.21, ал.4, чл.41, ал.2, чл.42 и чл.43, ал.1 от ЗУТ и изискванията на  Наредба № 7 за правила и нормативи за устройство на отделни видове територии и устройствени зони.
Глава трета. 

РЕД И УСЛОВИЯ ЗА ПОСТАВЯНЕ НА РЕКЛАМНИ, ИНФОРМАЦИОННИ И МОНУМЕНТАЛНО-ДЕКОРАТИВНИ ЕЛЕМЕНТИ НА ГРАДСКОТО ОБЗАВЕЖДАНЕ.

Раздел първи. Общи разпоредби.

Чл. 34. (1) Върху недвижими имоти могат да се поставят рекламни, информационни и монументално-декоративни елементи въз основа на разрешение за поставяне, издадено по ред, установен с настоящата наредба.

(2) В чужди поземлени имоти и сгради разрешението за поставяне на обекти по ал. 1 се издава въз основа на изрично писмено съгласие от собственика на поземления имот или на сградата, или въз основа на писмен договор за наем на заетата от съоръжението по ал. 1 площ.

(3) Върху сгради - етажна собственост, разрешението за поставяне на обекти по ал. 1 се издава въз основа на изрично писмено съгласие на етажните собственици или писмен договор за наем с етажните собственици на заетата от съоръжението по ал. 1 площ. Съгласието и договорът за наем се оформят по реда на правилника по чл. 49, ал. 1 от Закона за собствеността.

(4) Върху недвижими имоти - паметници на културата в техните граници и охранителни зони, разрешение за поставяне по ал. 1 се издава след съгласуване с Националния институт за паметниците на културата при условията и по реда на чл. 125, ал. 5 от ЗУТ.


Чл. 35. За неуредените в настоящата глава въпроси, се прилагат разпоредбите на глава втора, които са приложими и за преместваемите обекти по чл.57, ал.1 от ЗУТ.

Раздел втори. Видове рекламно-информационни елементи.

Чл. 36. (1) Рекламно-информационните елементи (РИЕ) съобразно своя вид са: 
1. Външна реклама ;

2. Фирмен надпис и информационна табела;
3. Информационно-указателна табела ;
4.  Обяви.
(2) В зависимост от прикрепването им с терена РИЕ могат да бъдат:

1. Без връзка с терена;

2. Свързани нетрайно с терена.

(3) В зависимост от обвързването им с инженерната инфраструктура РИЕ биват:

1. Без връзка;

2. Свързани нетрайно с мрежите за доставка на вода, енергия и др. комуникации.

Раздел трети. Общи изисквания за поставяне на рекламно-информационните материали.

Чл. 37. (1) Рекламно-информационните елементи, независимо от техния вид, трябва да отговарят на следните , условия:
1. Да бъдат изработени от трайни материали, устойчиви на атмосферни влияния, съобразени с изискванията на БДС;
2. Да отговарят на противопожарните изисквания и на нормите за безопасност;
3. Да бъдат естетически издържани;
4. Да не са в нарушение на изискванията на обществения ред, нормите на морала и общественото благоприличие;
5. Да бъдат поддържани в добро състояние;
6. Да не нарушават условията на обитаване;

7. Да не затрудняват достъпността и проходимостта на градската среда;
8. Да имат табела, на която да бъдат отбелязани името и адреса на собственика на обекта. 

 (2) При разполагане на РИЕ е необходимо:
1. Да не нарушават условията на обитаване;
2. Да не създават рискови условия за безопасността на движението;
3. Да не създават рискове за живота и здравето на гражданите;

4. Да са съобразени със съществуващите комуникации (подземни и надземни);
5. Да не се закрива друго рекламно  пано, търговски  или друг обществен обект, както и да не се затруднява подхода към него;
(3) Всички текстове се изписват на български език с изключение на търговска марка или фирмен знак (лого) на предприятие с доказана международна популярност. В този случай 2/3 от текста се изписва на български език и 1/3 на чужд език.

(4)   Светлинни    символи, шрифтови   надписи  и знакови означения, наподобяващи елементи от системата за регулиране на движението, не могат да се използват като изразни средства в рекламата. 
Чл. 38. Забранява се поставянето на рекламни елементи:

1. В нарушение на настоящата наредба и на действащото законодателство;

2. В нарушение или отклонение на одобрените схеми;

3. Без разрешение за поставяне;

4. Върху съоръжения на инженерната инфраструктура или сервитутната им зона, 

5. Върху сграда, имот или съоръжение без писмено съгласие на техния собственик;
6. На сгради обявени за паметници на културата, както и във визуалния обсег на възприятието им, с изключение на случаите, когато има разрешение от НИПК;
7.    Върху скулптурни паметници и други елементи на декоративната пластика;

8. Върху природни забележителности и резервати;
9.  Върху всякакъв вид дървета и друга едроразмерна растителност;
10. Върху култовите сгради на религиозните общности и техните огради;
11. В територията и на оградите на гробищните паркове;
12. Върху далекосъобщителни стълбове и върху ажурни и декоративни огради;
13. Върху елементи от системата за регулиране на движението по улиците, пътищата и ж.п. линиите;
14. На сгради на представителни държавни и общински институции;
15. Върху сгради, неподдържани в добър естетичен вид;

16. В сервитута на спирките на МГТ, освен на определените за това места;

17. С текстове, изписани само на чужд език;
18. Които подтикват към насилие или престъпни действия.


Чл. 39. (1) Не се допуска рекламирането на:


1. Забранени за употреба вещества и препарати с наркотично и /или/ стимулиращо действие;
2. Алкохолни напитки, тютюневи изделия и оръжия;
3. Порнографски материали;
4. Други материали в отклонение от моралните норми на страната;
(2) Забранява се разпространяването на реклами, които:
1. Съдържат невярна или подвеждаща информация;
2. Рекламират стоки и услуги посредством твърдения за недостатъци на други стоки и услуги;
3. Накърняват правата и доброто име на граждани и юридически или физически лица;
(3) Не се допуска извършване на политическа агитация със средствата   на   рекламата,   освен   по   време   на   предизборна кампания. 

 Чл. 40. (1)  Рекламоразпространителите    носят    цялата    отговорност    за причинените от рекламните средства преки и косвени щети на физически иил юридически лица.

(2) Рекламоразпространителите    носят    цялата    отговорност    за причинените от рекламните средства материални и нематериални загуби и вреди на трети лица.

Раздел четвърти. Външна реклама.
Чл. 41. (1) Външната реклама се допуска в следните форми:
1. Реклама по покривите.
2. Реклама по калкани на сградите.
3. Реклама към партера на сградите.
4. Крайпътна реклама на рекламно пано (билборд).
5. Реклама по транспортни средства.
6. Реклама по стълбовете на градската осветителна мрежа.
(2) Рекламата по покривите се монтира върху специално създадено съоръжение. Параметрите и трябва да бъдат съобразени с архитектурата на сградата.

(3) Рекламите към партера на сградите (магазини, заведения и други обекти с обществено-обслужващи функции) могат да бъдат разположени перпендикулярно или успоредно на фасадата или по тротоара.

(4) Крайпътната реклама е закрепена неподвижно върху специални рекламни пана /билбордове/.

Чл. 42. Разполагането на реклами към спирките за градски транспорт се разрешава само на определените за това места.

Чл. 43. Разполагането на рекламата към павилионите се разрешава само на определените за това места. 

Чл. 44. Несветещата реклама се поставя на не по-малко от 50 см от нивото на терена. Нейните параметри следва да бъдат съобразени с конкретната градоустройствена обстановка.

Чл. 45. Светещата реклама е тази, която използва собствен източник на светлина. Ако съоръжението, носещо светеща реклама е поставено върху покрив, нейните параметри следва да бъдат съобразени с архитектурния образ (силует, пластично оформление и др.) на сградата и да е протовопожарно осигурена. Светещата реклама не трябва да пречи на светещи съоръжения за регулиране на уличното движение.

Чл. 46. Проектите за външни реклами се одобряват от главния архитект на Община Кочериново.

Раздел пети. Фирмени надписи.

Чл. 47. (1)  Фирмените надписи могат да бъдат поставяни:
1. Върху партерната част от фасадите на сградите, в рамките на ползваните помещения;
2. Върху козирки, навеси и маркизи, ако тяхната височина не надвишава 1 метър и не закрива отвори по фасадата;
3. Пред балкони или прозоречни отвори, ако не са по-високи от парапета на балкона или подпрозоречния парапет;
4. Вертикално по фасадата на сградата;
(2) Надписите са елементи от проекта за графично и цветово оформление на обекта, за когото са предназначени. 

(3) Проектите за външни реклами се одобряват от главния архитект на Община Кочериново.

Чл. 48. Надписът се премахва от собственика (ползвателя) и мястото се привежда в първоначалния му вид в 15-дневен срок след прекратяване дейността на обекта, за който е предназначен.
Раздел шести. Информационно-указателни табели.

Чл. 49. Информационно-указателните табели се подчиняват на разпоредбите, регламентиращи външната реклама. Те изключват указателни знаци, описани в Закона за движение по пътищата и Правилника за неговото приложение.

Чл. 50. Размерите на информационно-указателните табели не трябва да надвишават 1,5 кв.м., като вертикалния ръб трябва да бъде поставен на разстояние от края на уличното платно не по-малко от 0,80 м, а хоризонталния - на височина не по-малко от нивото на терена.
Чл. 51. Информационно-указателните табели се разполагат на неограничено разстояние от обекта, чиято дейност указват.
Раздел седми. Обяви.

Чл. 52(1) Обявите се разполагат в следните форми:
1. Знамена;
2. Транспаранти;
3. Афиши;
4. Агитационни и политически плакати и др.;
(2) Обявите са рекламни материали с временен характер, които носят само информация, свързана с политически, икономически, социални, културни, спортни и други събития.

Чл. 53.  Транспарантите се разполагат на височина минимум 4.50м, когато са разположени над пътно платно и се закрепват по начин,който не застрашава движението.
Чл. 54. (1) Безплатни съобщения за културни, спортни прояви, некролози и други се поставят само на определените за това информационни табла или други,определени за целта места.
(2) Върху безплатните съобщения за културни прояви тях не могат да се поставят други материали преди завършване на проявата, за която първите информират.

Чл. 55. Върху сгради могат да бъдат разполагани надписи за събития, които се извършват в сградата.

Чл. 56. Безплатна временна информация може да бъде разрешена от Кмета на Общината по изключение, във връзка със събития от общоградски или национален характер.

Чл. 57. Обявите следва да се премахнат в срок до 3 (три) дни след изтичане на срока, обявен в тях.



Раздел осми.  Издаване на разрешение за поставяне на рекламно-информационни елементи.

Чл. 58. (1) Рекламно-информационните елементи могат да се поставят на територията на Общината въз основа на одобрен проект и издадено разрешение за поставяне от гл. архитект на община Кочериново, и след заплащането на предвидената такса.

(2) Не се изисква разрешение за разлепване на безплатни обяви.

Чл. 59. Исканията за поставяне на РИЕ се отправят в писмен вид до главния архитект на Общината, когато се отнасят за:
1. Външна реклама с изключение на рекламата към партера на сградите;
2.Фирмени надписи.

3.Информационно-указателни табели
Чл. 60. Искания за разрешение за разпространение на обяви и рекламни материали с временен характер  се подават до експерт връзки с обществеността

Чл. 61. (1) Исканията за поставяне на РИЕ трябва да бъдат придружени от:

1. Заверено копие от удостоверение за актуално състояние за заявителите - юридически лица;
2. Скица (виза) върху кадастралната основа с обозначени местоположението и вида на РИЕ, съобразена с одобрена схема за държавните или общински имоти и терени;
3. Проект (скица, колаж, макет - когато рекламоносителят е обемен за искания вид);
4. Документ за собственост или договор за ползване или наем или писмено съгласие от собственика /съсобствениците/ на рекламоносителят (сградата, съоръжението или терена), където ще се разполагат рекламните елементи.
5. Документ за внесена такса за одобряване на проекта и за издаване разрешение за поставяне.

6. Други документи, които се изискват съгласно тази наредба.

(2) Съгласието по ал.1, т.4 се дава:
1. При имоти държавна собственост - от ведомството или организацията, стопанисваща имота;
2. При имоти общинска собственост - от Кмета на Община Кюстендил или от определено от него длъжностно лице;
3. При имоти собственост на юридически лица - от ръководителя на съответното предприятие, организация, търговско дружество и др.
4. При сгради етажна собственост – от ОС на етажната собственост.

5. При имоти собственост на граждани - от собственика или съсобствениците, притежаващи повече от половината от собствеността на имота.
Чл. 62. Главният архитект на Община Кочериново или упълномощено от него лице се произнася по искането за поставяне на РИЕ в 30-дневен срок от постъпването му като:

1. Издава скица-виза за проучване и проектиране на видовете външна реклама. С визата се определят конкретните изисквания относно местоположението, параметрите, вида на рекламното съоръжение, използвани материали,
2. Предоставя допълнителна информация относно одобрени от главния архитект схеми за разполагане и проекти за унифицирани РИЕ, задължителни за прилагане на територията на Общината.
3. Издава разрешение за поставяне, в зависимост от конкретния случай 

4. Постановява мотивиран отказ.
Чл. 63. (1) Проектът за издаване на разрешение за поставяне на РИЕ по покривите и билбордовете трябва да бъде комплектован както следва:

1. Ситуационно решение;
2. Архитектурно-дизайнерски проект в подходящ мащаб;
3. Снимки, колажи и др.материали, доказващи адаптацията на РИЕ в градската среда;
4. Конструктивен проект;
5. Инсталационен проект за ел.част в случаите на светлинна реклама;
6. Обяснителна записка;
Чл. 64. По преценка на главния архитект проектите се внасят за разглеждане в ОбЕСУТ.

Чл. 65. (1) Срокът за одобряване на проектите или постановяване на мотивиран отказ е 7 дни след заседанието на ОбЕС.
(2) В срока по ал. 1 общинските органи могат да поискат от заявителя да допълни или коригира представените документи, както и да съгласува представения проект с органите на ПП-КАТ – гр.Кюстендил, РС”ПБЗН” – гр.Рила или гр.Кюстендил, НИПК – гр.София,експлоатационните предприятия и др. В този случай съответните органи приемат представените проекти или постановяват отказ в 10-дневен срок след изпълнението на горните изисквания.

Чл. 66. Проектите за останалите видове РИЕ се комплектоват съобразно указанията на главния архитект или упълномощено от него длъжностно лице в занижен обем и съдържание и в зависимост от конкретния случай. 

Чл. 67. (1) Разрешение за поставяне се издава след приключване на всички необходими процедури по одобряване и съгласуване на проектите.

(2) Разрешение за поставяне на РИЕ се издава от Главния архитект на Общината, по образец, на основание на  одобрен проект, когато такъв се изисква.


(3) В разрешението за поставяне се вписват всички основания за издаването, срока за поставяне на РИЕ и всички условия свързани с поставянето, експлоатацията и премахването му.


(4) Отказът за издаване разрешение за поставяне се мотивира писмено.

(5) Разрешението за поставяне губи правно действие, ако в продължение от 3 месеца от неговото издаване, РИЕ не бъде поставен.

(6) Издадените Разрешения за поставяне на РИЕ се вписват и съхраняват в регистър, който се води и съхранява от общинската администрация.

Чл. 68. (1) Компетентните общински органи могат да откажат поставяне на РИЕ в случаите когато:

1. РИЕ не отговаря на изискванията на други нормативни актове, както и на настоящата наредба;
2. Заявителят е нарушил изискванията на настоящата наредба;
3. Вече има издадено друго разрешение за поставяне на РИЕ върху или в близост, възпрепятстваща възприемането на разположена вече реклама на мястото, посочено от заявителя;
(2) Отказът за поставяне на РИЕ се постановява в писмен вид, като се посочват мотивите за отказа.

Чл. 69. (1). Ползуването на общински имоти, сгради и съоръжения за поставяне на РИЕ се извършва въз основа на наемен договор, който се сключва от Кмета на Общината или упълномощено от него лице. 

(2) Договорите за наем по предходната алинея се сключват при цени, одобрени от Общинския съвет, както следва:

	№/р
	Рекламно-информационни елементи
	Първа зона
	Втора зона

	1.1.
	Външна реклама (по покриви, по калкани и  партери на сгради, на транспортни средства, по стълбове на градската осветителна мрежа) – лв./кв. м/месечно
	6.00 лв.
	5.00 лв.

	1.2.(изм. с РЕШЕНИЕ № 92  по Протокол № 13
от заседание на ОбС – община Кочериново
от 01 септември 2017 година
	Рекламно пано (билборд, светещи касети) – лв./кв.м/месечно
	
	

	
	- с едностранна рекламна площ до 10 кв. м
	10.00 лв.
	8.00 лв.

	
	- с едностранна рекламна площ над 10 кв. м
	9.00 лв.
	7.00 лв.

	2.
	Фирмен надпис – лв./бр./годишно
	30.00 лв.
	20.00 лв.

	3.
	Информационно-указателна табела – лв./бр./годишно
	20.00 лв.
	15.00 лв.

	4.
	Обяви:
	
	

	
	- знамена, транспаранти – лв./кв. м/месечно
	5.00 лв.
	4.00 лв.

	
	Забележка: при двустранна рекламна площ наемната цена се удвоява.
	
	


Първа зона: всички входно-изходни пътища на града от и за гр.Рила, с.Бараково, разклона на път Е 79, територията на  път Е 79,както и централната градска част.

Втора зона: обхваща останалата част от територията на общината.

(3) Ползуването на табла, общинска собственост за поставяне на краткотрайни РИЕ е безплатно и се извършва без сключване на договор.

Чл. 70. (1). Кметът на общината, по предложение на Главния архитект, може да организира и провежда конкурси за разполагане на РИЕ в централните и представителни части на общината, както и в обхвата на главните входно-изходни магистрали, за терени, сгради и съоръжения - общинска собственост.

(2) Конкурсите по ал.1 се провеждат по ред и условия, определени от Кмета на общината.

(3) Разрешение за поставяне се издава след сключен наемен договор със спечелилия конкурса инвеститор.

Раздел девети.  Поставяне на монументално-декоративни елементи на градското обзавеждане.

Чл. 71. Местата за монументална и трайна художествена украса се определят в съответствие с подробните устройствени планове.
Чл. 72. Местата за монументална и трайна художествена украса могат да се определят по искане на физически и юридически лица и организации въз основа на решение на ОбЕСУТ с участието на представители на отдел "Култура" към община Кочериново.
Чл. 73. При определяне на местата за монументална и трайна художествена украса край републикански пътища, в курортно-туристически комплекси и др. в ОбЕСУТ участват и представители на заинтересуваните ведомства, учреждения и организации.
Чл. 74. Местата за монументална и трайна художествена украса в организирана    архитектурна    среда  (по    фасадите    и    вътрешните пространства на сградите, в дворното пространство и в околната среда) се определят с инвестиционните проекти.

Чл. 75. Предложенията за поставяне на монументална и трайна художествена украса се придружават с идейно решение, предварителна характеристика на обекта и околната среда и обяснителна записка.
Чл. 76. Разрешение за поставяне се издава от главния архитект на Община Кочериново.

Глава четвърта.

 РЕД И УСЛОВИЯ ЗА ПОСТАВЯНЕ НА ПРЕМЕСТВАЕМИ ОБЕКТИ ВЪРХУ ПОЗЕМЛЕНИ ИМОТИ ЗА ОРГАНИЗИРАНЕ ДЕЙНОСТИТЕ ПО ЧЛ.55 ЗУТ.

Чл. 77. (1) До реализирането на подробния устройствен план незастроени поземлени имоти могат да се използват за временни открити паркинги, пазари за сергийна търговия, открити обекти за спортни дейности и площадки за игра и други подобни открити обекти, върху тях да се поставят преместваеми обекти въз основа на  разрешение за поставяне, издадено при условия и по ред, определени с настоящата наредба. 
 
(2) За незастроените държавни и общински поземлени обекти по ал. 1 се одобрява устройствена схема за поставяне на групата обекти, изработена върху картен материал, с нанесени подземни съоръжения и тип, размери и отстояния  на преместваемите обекти, след което се изисква скица (виза) за проектиране. За незастроените частни имоти се изисква скица (виза) за проектиране.

         (3) След одобряването на устройствената схема по ал.2  и издаване на виза за проектиране, за издаване на разрешение за поставяне на преместваем обект (групата преместваеми обекти) заинтересованото лице - инвеститор подава до главния архитект молба – искане за поставяне на преместваем обект (група преместваеми обекти),  към която се прилагат следните документи;

1. Скица (виза), издадена от главния архитект;

2. Заверено копие от документ за собственост, документ за право на ползване и/или договор за наем;

3. Удостоверение за актуално състояние, когато искането се прави от юридическо лице.

4.  Проектна документация
 в три екземпляра.


5. Необходимите за обекта разрешения от съответните служби за ползване на вода, електроенергия  и други, които се изискват с нормативен акт.

6. Документ за внесена такса за разглеждане на искането и одобряване на проектната документация.

7. Други документи, предвидени по настоящата наредба.

         (4) Проектната документация на преместваемите обекти се съгласува, преди нейното одобряване, от доставчиците на енергия и вода и от ведомства и служби по указание на одобряващия орган.

         (5) Разрешението за поставяне на преместваеми обекти за организиране на дейностите по чл. 55 от ЗУТ може да се издава за отделен, за група или за всички обекти по одобрената устройствена схема.

         (6) Проектната документация на преместваемите обекти по този раздел се одобрява и разрешението за поставяне се издава от главния архитект на Община Кюстендил или от упълномощено от него длъжностно лице.


Чл. 78. За неуредените в настоящата глава въпроси, се прилагат разпоредбите на глава първа и втора, които са приложими за преместваемите обекти по чл.55 от ЗУТ.

Глава пета. 

ПРЕМАХВАНЕ НА ПРЕМЕСТВАЕМИТЕ ОБЕКТИ.


Чл. 79. (1) Преместваемите обекти и рекламно-информационните елементи се премахват, когато: 


1. Са поставени без разрешение или в противоречие с издаденото разрешение;

2. Са поставени в чужд имот без правно основание или правното основание за издаване на разрешението за поставяне е отпаднало;

3. Не отговарят на правилата и нормативите за устройство на територията;

4. Не отговарят на изискванията по чл. 169, ал. 1, т. 1, 2, 3, 4, 5 и ал. 3, т. 1 от ЗУТ;

5. Представляват реклама, забранена със закон;

6. Срокът на разрешението за поставяне е изтекъл;

7. Не отговарят на други изисквания, определени с настоящата наредба.

(2) Обстоятелствата по ал. 1 се установяват с констативен акт, съставен от служителите за контрол по строителството в Община Кочериново в 7-дневен срок от констатиране на нарушението. Констативният акт се връчва на собствениците на обектите по ал. 1, които могат да направят възражения в тридневен срок от връчването му.

(3) В 7-дневен срок от връчването на констативния акт по ал. 2 кметът на общината издава заповед за премахване на обекта.

(4) Когато собственикът на обект по ал. 1, поставен в чужд имот, е неизвестен, констативният акт се връчва на собственика на имота. В този случай със заповедта по ал. 3 кметът на общината задължава собственика на имота да го премахне за своя сметка.

(5) Когато собственикът на обект по ал. 1, поставен в имот - общинска собственост, е неизвестен, констативният акт и заповедта за премахване се поставят на видно място върху обекта в присъствието на двама свидетели и на определените за това места в сградата на общината, района или кметството.

(6) В заповедта по ал. 3 кметът на общината определя срок за премахване на обекта и разпорежда на дружествата, доставчици на вода и енергия, да прекратят доставките до определения за премахване обект.  Може да се допусне предварително изпълнение на заповедта за премахване при наличие на условията по чл. 60, ал. 1 от Административнопроцесуалния кодекс.

(7) При неспазване на срока за премахване, определен в заповедта по ал. 3, обектът се премахва принудително.

(8) При необходимост принудителното изпълнение на заповедта по ал. 3 се осъществява със съдействието на полицията.

Чл. 80. (1) След влизане в сила на заповедта на кмета по община Кочериново за премахване на преместваемия обект на изпълнителя/собственика преместваемия обект се изпраща покана за доброволно изпълнение на същата.

(2) B едноседмичен срок след изтичане на срока за доброволно изпълнение, определен със заповедта на кмета на Община Кочериново, се извършва проверка пo изпълнението от специалисти на общинската администрация, за което се съставя констативен протокол.

(3) При установено неизпълнение на заповедта в срока за доброволно изпълнение или при допуснато предварително изпълнение, кметът на общината пристъпва към действия пo принудителното й изпълнение.
(4) B едноседмичен срок от съставяне на констативния протокол съответните служителите по чл. 223, ал. 2 от ЗУТ провеждат предварително проучване относно начина на изпълнение на заповедта на кмета на Община Кюстендил по чл. 57а ал.3 от ЗУТ, срока, необходим за изпълнението й, подлежащите на извършване видове и количества строително-монтажни работи (СМР) и необходимите за заплащането им финансови средства (пo изготвена количествено-стойностна сметка). Резултатите от проучването се оформят в протокол, който се представя на кмета на общината.

 (5) В едноседмичен срок от съставяне на протокола, когато обемът от СМР за премахване на обекта не позволява изпълнението им от страна на общинските звена, кметът на общината открива процедура за възлагане проектирането и/или изпълнението на предвидените СМР за избор на изпълнител на обществена поръчка за услуга, по реда на Закона за обществените поръчки (ЗОП) или Наредбата за възлагане на малки обществени поръчки (НВМОП). Когато обемът от СМР за премахване на обекта позволява изпълнението им от страна на общинските звена, кметът на общината определя за изпълнител на принудителното изпълнение съответното общинско звено.

Чл. 81. (1) В едноседмичен срок от възлагане изпълнението на предвидените СМР, кметът нa общината определя датата, часа и начина на принудителното изпълнение, за което се уведомяват всички заинтересувани лица, както и експлоатационните дружества с цел преустановяване захранването на обекта с вода, електрическа енергия, отвеждане на отпадните води и др.

 (2) Собствениците на преместваемите обекти, респ. на недвижимите имоти в които те са поставени, са длъжни да осигурят достъп за извършване на дейностите по принудителното изпълнение, определени в заповедта на кмета на общината. При отказ от тяхна страна, достъпът се осигурява по реда и условията на чл. 271, ал. 4 и чл. 272, ал. 2 от Административно-процесуалния кодекс.
 Чл. 82. (1) Ha определените дата и час представители на общинската администрация, съвместно с изпълнителя и в присъствието на представители на експлоатационните предприятия и органите на Министерството на вътрешните работи, съставят протокол за състоянието на обекта преди започване на принудителното изпълнение на заповедта на кмета на Община Кочериново по чл. 57а ал.3 от ЗУТ.

(2) В случаите, когато преместваемото съоръжение не е освободено доброволно от наличните малотрайни, пожароопасни и взривоопасни материали, продукти, съоръжения, обзавеждане, оборудване и друго движимо имущество, се пристъпва към принудителното му освобождаване. Изнесеното движимо имущество се оставя на отговорно съхранение в помещение, определено от кмета нa общината съгласно съставен опис за вида, количеството и състоянието му.  Извършените разходи са за сметка на адресата/адресатите на заповедта на кмета на общината и се събират по реда на чл. 85 от настоящата наредба.

 Чл. 83. (1) Изпълнението на възложените СМР по принудителното изпълнение на заповедта се ръководи от технически правоспособно лице - представител на изпълнителя, след преустановено захранване с вода, електрическа енергия, топлинна енергия, отвеждане на отпадъчните води и др., когато това се налага.

(2) B процеса на изпълнението на заповедта за премахване изпълнителят е длъжен да спазва нормите за противопожарна безопасност, хигиена и безопасност на труда, като носи отговорност за причинени материални щети и увреждане на трети лица (извън адресатите на заповедта).
(3) След изпълнението на заповедта на кмета на Община Кочериново по чл.57а ал.3 на ЗУТ се съставя протокол от представителите на общинската администрация и изпълнителя в присъствието на представители на експлоатационните предприятия и органите на Министерството на вътрешните работи.

 Чл. 84. (1) Община Кочериново, както и изпълнителят, не носят имуществена отговорност за причинени на съоръжението вреди при премахването му, вкл. и такива от частичното или пълното му разрушаване. Адресатите  на заповедта не могат да претендират обезщетения за вреди, за пропуснати ползи, за необходими и полезни разноски, произтичащи от премахването на съоръжението, което не са премахнали в указаните им в заповедта срокове за доброволно изпълнение. 

(2) Премахнатото съоръжение (респ.частите от него, които подлежат на употреба или имат стойност като вторични суровини или материали) се извозва на склад, определен от кмета на Община Кочериново. Извършените разходи по транспортиране и съхранение на съоръжението са за сметка на адресата/адресатите на заповедта на кмета на общината и се събират по реда на  настоящата наредба. Съоръжението (респ. частите от същото) се предава на собственика му само след заплащане на всички разходи по премахването, транспортиране и съхранението му. В противен случай същото се задържа с оглед принудително удовлетворение на вземането на общината. 

(3) Община Кочериново, респ. лицето, на което съоръжението е предадено на отговорно съхранение, не носят имуществена отговорност за причинени на съоръжението вреди при съхранението му, вкл. и такива от частичното или пълното му разрушаване. Адресатите  на заповедта не могат да претендират обезщетения за вреди и за пропуснати ползи, произтичащи от задържането или от неправилното съхранение на съоръжението, които те са могли да предотвратят чрез своевременно заплащане на всички разходи по премахване, транспортиране и съхранение и вдигането му от склада в който се съхранява.
Чл. 85. Въз основа на влязлата в сила заповед на кмета на общината по чл. 57а ал.3 на ЗУТ и извлечение от сметка или протокол за извършените разходи, подписан от упълномощени представители на общината и изпълнителя, се издава изпълнителен лист в полза на общината за събиране на вземането по реда на Гражданския процесуален кодекс.

Чл. 86. За въпроси, неуредени в тази глава, се прилага Административнопроцесуалният кодекс.

Глава шеста. 

АДМИНИСТРАТИВНОНАКАЗАТЕЛНИ РАЗПОРЕДБИ.

Чл. 87. Наказва се с глоба от 100 до 500 лева, ако не подлежи на по-тежко наказание по друг нормативен акт длъжностно лице, което:

1. Не изпълни изцяло или частично задълженията, възложени му по тази наредба;
2. Не изпълни писмено нареждане на по-горестоящ административен орган по прилагане на тази наредба;
3. Не издаде в срок съответния административен акт или документ;
4. Не се произнесе в 30-дневен срок по молба или предложение за издаване на административен акт или по жалба по такъв;
5. Не препрати в седемдневен срок жалба или протест срещу административен акт на по-горестоящия административен орган;
6. Разпореди или допусне да бъдат извършени монтажни работи или бъдат поставени преместваеми обекти в нарушение (отклонение) от наредбата;
7. Съгласува, одобри или утвърди документи в нарушение (отклонение) от наредбата;
8. Не вземе своевременно мерки за предотвратяване на незаконно поставяне на преместваемо съоръжение;
9. Разреши или допусне да бъдат свързани инженерните мрежи с незаконно поставен преместваемо обект. Същото се отнася и за съответните длъжностни лице в системните оператори и експлоатационните дружества.

Чл. 88. (1) Наказва се с глоба от 100 до 1000 лева, ако не подлежи на по-тежко наказание този, предвиден в нормативния акт:

1. Който постави преместваем обект - без разрешение за поставяне, в отклонение от условията на издаденото разрешение, или в нарушение на други изисквания на настоящата наредба;
2. Който ползва преместваем обект, поставен без разрешение за поставяне или в отклонение от условията на издаденото разрешение, след изтичане срока за поставяне,  или в нарушение на други изисквания на настоящата наредба;
3. Който държи (без да го ползва по предназначение) преместваем обект, поставен без разрешение за поставяне или в отклонение от условията на издаденото разрешение,  след изтичане срока за поставяне,  или в нарушение на други изисквания на настоящата наредба;
4. Не изпълни подлежаща на изпълнение заповед за премахване на преместваем обект в посочения в същата срок за доброволно изпълнение;

5 Премахне, унищожи или допусне премахване или унищожаване на преместваем обект без разрешение на компетентните органи;
6. Не извърши предписани възстановителни работи и не отстрани за своя сметка нанесените повреди след премахване на преместваем обект;
(2) Когато нарушенията по ал.1 са извършени от едноличните търговци и юридически лица се налага имуществена санкция от 200 до 4000 лева.
Чл. 89. За други нарушения по тази наредба, ако деянието не подлежи на по-тежко наказание, глобата е от  100 до 500  лева.
Чл. 90. (1) Актовете за установяване на административни нарушения по тази наредба се съставят от служители за контрол по строителството в Община Кочериново. 

(2) Наказателните постановления се издават от кмета на Община Кочериново или от негов заместник въз основа на акт, съставен от длъжностните лица, посочени в ал.1.

          (3) Установяването на нарушенията, съставянето на актовете, издаването и обжалването на наказателните постановления се извършват по реда на Закона за административните нарушения и наказания.

Чл. 91. (1) При издаване на наказателното постановление наказващият орган се произнася и по искането за обезщетение на причинените от нарушението вреди. 
(2) Когато с нарушението са причинени вреди на общинско имущество, наказващият орган, и без да има направено искане, задължава нарушителя да заплати на Община Кюстендил обезщетение за причинените вреди.

(3) Размерът на обезщетението за вредите се определя по предвидения ред, а когато няма такъв, може да бъде определен с помощта на оценител.

Чл. 92. Глобите, имуществените санкции и обезщетенията за причинени вреди на общинско имущество, се внасят в общинския бюджет.

Чл. 93. Не подлежат на обжалване наказателните постановления, с които е наложена глоба до 100 лв. включително, или имуществена санкция до 300 лева включително, или обезщетението за причинени вреди е на стойност до 1000 лева включително. 

ДОПЪЛНИТЕЛНИ, ПРЕХОДНИ И ЗАКЛЮЧИТЕЛНИ РАЗПОРЕДБИ.

§. 1. По смисъла на тази наредба :

1. “Преместваем обект” е обект, предназначен за търговски или други обслужващи дейности, рекламно-информационен елемент или друг елемент на градското обзавеждане, който няма постоянен устройствен статут, не е трайно свързан с недви​жимия имот, в който е поставен, позволява бърз демонтаж и може да се премести на повече от едно място.
2. "Премахване на преместваем обект" представлява отстраняването му от мястото на което е поставен, а когато това е невъзможно без засягане на физическата му цялост поради начина на закрепването му към терена или поради други причини – демонтирането (разрушаването) му до кота терен и възстановяване на терена в първоначалния му вид при спазване нормите за противопожарна безопасност, хигиена и безопасност на труда.

3. "Адресат/адресати на заповедта" са физически или юридически лица, спрямо които със заповедта по чл. 57а ал.3 от ЗУТ се създават задължения по нейното изпълнение. Тези лица може да са: собственикът на преместваемия обект  или на недвижимия имот, върху който той е поставен, или извършителят на строежа.

4. "Изпълнител" е лицето, определено за изпълнител на обществена поръчка по реда на ЗОП, НВМОП или ВПВОП на Община Кочериново, респ. общинското звено, на което е възложено извършването на СМР по принудителното изпълнението на заповедта по чл. 57а ал.3 от ЗУТ.
5. “Рекламно съоръжение” е специално създадена конструкция или част от сграда, чиято основна функция е да носи текста, обемната форма или изображението. 

6. “Външна реклама” е текст, обемна форма или изображение, предназначени да информират обществеността или да привлекат нейното внимание с търговска цел. 

7. “Фирмен надпис” е текст, обемна форма или изображение, обозначаващи търговски и други обекти в съответствие с търговския закон, както и информационни табели на упражняващи свободни професии лица.

8. “Информационно указателна табела” е текст, обемна форма или изображение, в който се посочва местонахождението на даден обект.

9. “Обявите” са надписи с информационно-указателен характер без търговска цел, обозначаващи прояви с обществен характер, със срок не повече от един месец.

10. “Сгради на представителни институции” са сгради, представляващи  публична общинска собственост или публична държавна собственост. 

§. 2. Тази наредба се издава на основание чл.21,ал.2 от Закона за местното самоуправление и местната администрация и чл.55 и чл.56, ал.2 от Закона за устройство на територията.
§. 3 Контролът по изпълнението на настоящата наредба се възлага на кмета на Община Кочериново, главния архитект на Община Кочериново или упълномощени от него лица.

§. 4. Указания по прилагането на тази наредба се дават от главния архитект на Община Кочериново.

§. 5. Наредбата се прилага и за преместваемите обекти, разположени върху територията на Община Кочериново, преди приемането й.

§. 6. Собствениците на преместваеми обекти и рекламно-информационни елементи (с изключение на елементите с кратковременен характер), които вече са поставени, са длъжни да ги приведат в съответствие с изискванията на тази наредба в шестмесечен срок от влизането й в сила.
§. 7. Договорите за разполагане на преместваеми обекти върху общински имоти, сключени преди влизане в сила на тази наредба, запазват своето действие.
§. 8. Разположените преместваеми обекти, които не отговарят на стандартите на тази наредба и не могат да се приведат в съответствие с изискванията й, се премахват след изтичане на срока на сключените договори по реда, предвиден в наредбата.

§. 9.  Всички устройствени схеми за преместваеми обекти в държавни и общински терени, одобрени преди влизане в сила на настоящата Наредба, са валидни до приемането на нови схеми.
§.10. Собствениците на преместваеми обекти, рекламни, информационни и декоративно-монументални елементи, поставени без правно основание, са длъжни да ги премахнат за своя сметка след влизане в сила на тази наредба. При неизпълнение на това задължение, обектите и/или елементите се премахват принудително, а на нарушителите се налагат санкции по реда на тази наредба. 

§. 11. (1) В шестмесечен срок от приемане на настоящата Наредба общинската администрация да изготви информация за:

1. Сключените действащи договори за поставяне на обекти за общински имоти;

2.  Съществуващите разположени върху общински имоти преместваеми обекти, издадените за тях документи, заетата площ, начина на закрепване към терена и начина на ползване, както и ползвателите им.

3. Броя и обхвата на одобрените до влизането в сила на тази наредба устройствени схеми за разполагане на преместваеми обекти.

4. Броя на незаконно функциониращите преместваеми обекти, поставени в общински, държавни и частни имоти, заетата площ, начина на закрепване към терена, начин на ползване, както и ползвателите им.

(2) Подробен доклад, обобщаващ информацията по ал.1 да се внесе за разглеждане в Общинския съвет.
§ 12. За всички неуредени въпроси в тази наредба се прилагат разпоредбите на Закона за устройство на територията.

§. 13. Наредбата влиза в сила седем дни след приемането й от Общински съвет – гр.Кочериново.

(Наредбата е приета с 

Решение № 122/Протокол №12 / 22.10.2009г. на ОбС – Кочериново)

Председател на ОбС ………………………….

                                       /С.Банчев/

Съгласувано с Главен архитект и юрист на община Кочериново

Изменения и актуализации :

Решение № 17/Протокол №3/3.02.2017г. на ОбС – Кочериново

Решение № 92  по Протокол № 13/01.01.2017г. на ОбС – Кочериново

Решение № ……………….……………….. на ОбС – Кочериново

